
Osha (โอชา) ชื่อร้านเค้าตั้งมาได้เหมาะเลยสื่อถึงความอร่อยในแบบไทยๆอย่างมีระดับ เป็นแบรนด์ร้านอาหารไทยต้นตำรับสุดหรูมีชื่อเสียงจาก San Francisco เมืองที่มีประชากรหนาแน่นอันดับต้นๆของ US ในรัฐ California เมืองนี้ที่เดียวมีทั้งหมด 9 สาขา เปิดมานานกว่า 18 ปี โดยไม่กี่ปีที่ผ่านมาเพิ่งได้มาเปิดสาขาแรกในไทยซึ่งเป็นรากเหง้าของตำรับอาหารที่ร้านขาย สาขาแรกในไทยอยู่ที่ ซ.ร่วมฤดี ถ.วิทยุ ชื่อร้านว่า Osha Bangkok ล่าสุดไม่ถึงปีดีเค้าได้เปิดร้านสาขาใหม่ในไทยที่ Asiatique ตรงนี้ ในชื่อ Osha Café

## ที่ตั้ง: Asiatique โกดัง 10 ใกล้ริมน้ำ (ไม่ได้ติดริมน้ำเจ้าพระยา) อยู่ใกล้ๆกับร้าน Checkmate ส่วนของร้านอาหารเปิดเฉพาะช่วงเย็น 17:00-24:00

ตามชื่อร้านเลยครับ เนื่องจากเค้าพยายาม position ให้เป็นสไตล์คาเฟ่ คือบรรยากาศสบายๆและเป็นกันเอง ไม่ถึงกับทางการมากๆ แต่ยังคง concept เรื่องความพิถีพิถันในการปรุงและนำเสนอจานอาหารที่เป็นเอกลักษณ์ครับ เรียกว่า “Authentic Thai Taste with Modern Twist” ประมาณว่า ปรุงอาหารไทยให้คงรสชาติความเป็นไทยๆต้นตำรับ แต่แปลงรูปหรือนำเสนอออกมาให้ดูทันสมัยและแปลกใหม่นั่นเองครับ

[สไตล์การแต่งร้าน:]
แนว Industrial Loft ดูทันสมัย แต่งด้วยสีสันภายในที่มีชีวิตชีวา เฟอร์นิเจอร์สีพาสเทล ถ่ายทอดความเป็นไทยแบบร่วมสมัยด้วยภาพวาดชฎาบนกำแพงใหญ่รอบร้าน หรูหราด้วยประกายสีทองสะท้อนเด่นจากบาร์ พร้อมด้วย Glass house ในแบบมินิมอล ภายในบริเวณร้าน ซึ่งเป็นสตูดิโอสอนทำอาหารไทยหรือ Cooking Studio

[เมนูอาหารและเครื่องดื่ม:]

## เมนูอาหารของร้านจะมีหลากหลายแนว ตั้งแต่อาหารแนว Street Food ยอดนิยมของต่างชาติ จนถึงอาหารไทยท้องถิ่น 4 ภาคตำรับดั้งเดิม โดยที่จะเป็นเมนูเน้นแบบทานแชร์กัน ไม่ใช่เป็นจานเดี่ยวๆต่อคน ตามนิยามของความเป็นอาหารไทยครับ

เมนูอาหารแนะนำของร้าน: ขนมเบื้องกรอบ เมี่ยงปูนิ่ม การะเวกสอดสี โอชาปูจ๋า ยำตะไคร้หอยเชลล์ พล่าหมู มะเขืออ่อน น้ำพริกไข่เค็มกุ้งสับเครื่องเคียง ไข่เจียวทรงเครื่องเนื้อปู แกงแดงปูใบชะพลู หมูสามชั้นพะโล้ ปูนิ่มทอดกระเทียมพริกไทย สเต็กหมูย่างจิ้มแจ่ว ขนมจีนซาวน้ำ เส้นจันท์ผัดปูนิ่ม แกงเขียวหวานลูกชิ้นปลากราย กุ้งทอดซอสมะขาม

ฝั่งเครื่องดื่ม: ที่ร้านนี้เค้ายังมี Bar เครื่องดื่มด้วย ทั้งแบบ Cocktail และ Mocktail โดยมี Signature คือ Osha Chada และ Sip Series อีกหลายตัว เช่น Tuk Tuk จุดเด่นคือการนำเสนอที่มีรถตุ๊กตุ๊กจำลองเสิร์ฟมาพร้อมกันและสามารถนำกลับบ้านได้เป็นของฝากจากทางร้าน

## เมนูที่ได้ลองจาก Wongnai Tasting ##

--- อาหาร (ตามลำดับการเสิร์ฟ) ---
1. เมี่ยงปูนิ่ม (190 บาท) มาเสิร์ฟแบบแหวกแนวดี คือเค้าจะพันม้วนคล้ายเมี่ยงคำเป็นคำๆใช้ใบพลูห่อ เครื่องต่างๆคล้ายกันมีมะพร้าวเผาขูด มะนาวฝาน ราดน้ำเมี่ยงคำรสชาติออกหวานๆมาให้เลยในคำ และวางท๊อปด้านบนด้วยปูนิ่มขนาดค่อนข้างใหญ่ ทั้งหมดต่อคำวางบนแก้วช๊อท ควรรีบกิน เพราะน้ำเมี่ยงคำที่ราดมาจะไหลผ่านลงมาในแก้วที่รองอยู่ทำให้รับรู้รสชาติไม่เต็มที่ ทางร้านแนะนำให้ทานทีเดียวหมดคำ แต่ยังไงผมว่าค่อนข้างใหญ่มากครับตัวปูนิ่ม ต้องแบ่งกัดทาน โดยรวมรสชาติถือว่าใกล้เคียงเมี่ยงคำที่เคยทานแบบทั่วไปดี เพิ่ม texture กรุบกรอบ และความเค็มจากปูนิ่มเข้ามา ช่วยเสริมรสชาติได้ดีครับ เครื่องที่ใส่มาทั้งหมดคุณภาพดีสดใหม่ เป็นเมนูเรียกน้ำย่อยที่ดี

2. ยำตะไคร้หอยเชลล์ (290 บาท) เสิร์ฟมาปริมาณเหมาะกับ 3-4 ที่ทานครับ หอยเชลล์สดใช้ได้ขนาดพอดีคำ น้ำยำดูแล้วเหมือนทำสดใหม่ ออกหวานแกมเปรี้ยว ใส่เครื่องยำแบบไทยๆมาเต็มที่ทั้งหอมแดงซอย ตะไคร้ซอย ตกแต่งข้างๆจานด้วยใบและดอกขจรสีเหลืองดูสวยงามน่าทาน

3. *ยำมะม่วงกุ้งฟู (220 บาท) เมนู Twist ที่เปลี่ยนจากปกติปลาดุกฟูมาใช้เป็นกุ้งสับหยาบทำแทน ทอดได้กรอบมากครับและไม่อมน้ำมันเลย ส่วนยำมะม่วงและน้ำยำก็รสชาติคล้ายกับยำตะไคร้ด้านบน หวานแกมเปรี้ยว ไม่เผ็ดมาก เพิ่มความกรุบกรอบด้วยการใส่เม็ดมะม่วงหิมพานต์ที่คั่วแบบหอมๆมันๆ เท่าที่ลองทานดูผมบอกเลยว่าวัตถุดิบทุกอย่างคุณภาพดีและสดใหม่มากครับ ส่วนการปรุงนั้นเมนูนี้ผมชอบมากกว่าเมนูยำก่อนหน้านี้ เมนูนี้ส่วนตัวผมชอบมากครับ

4. สเต็คหมูย่างจิ้มแจ่ว (250 บาท) ใช้หมูส่วน Pork Chop เอามาย่างแบบเตาถ่านหอมๆคล้ายคอหมูย่าง หมักปรุงรสคล้ายกันสไตล์อีสาน ตัวเนื้อหมูส่วนนี้ไม่ค่อยมีมันเท่าไหร่และเนื้อออกละเอียดไปหน่อยครับ ส่วนตัวผมว่าเมนูนี้น่าจะใช้ส่วนที่ติดมันหน่อยๆจะนุ่มหวานอร่อยกว่านี้ครับ จิ้มกับน้ำจิ้มแจ่วรสชาติออกกลางๆไม่เผ็ดมากครับ

5. ต้มยำกุ้ง (290 บาท) มีแยกมะนาวกับพริกสดใส่ถ้วยไว้ต่างหากสำหรับเติมเอาตามความชอบ เหมาะสำหรับให้ลูกค้าต่างชาติทาน เป็นต้มยำน้ำข้นใส่เครื่องมาแบบจัดเต็มสมุนไพรไทยๆมาครบ แต่ไม่ไส่พวกนมหรือกะทิลงไป น้ำต้มยำดูออกมันๆหน่อย กุ้งแม่น้ำที่ใส่ขนาดค่อนข้างใหญ่และสดดีครับ เนื้อแน่น  เมนูนี้ส่วนตัวผมว่าไม่ค่อยเด่นอย่างที่คิด รสชาติออกไปทางต่างชาติทานไปหน่อย แต่เน้นใช้วัตถุดิบคุณภาพดี

6. แกงส้มยอดมะพร้าวกุ้งสด (290 บาท) เป็นแกงส้มใต้ครับ หรือแกงเหลืองภาคกลางเรียก มีใส่พริกคั่วทั้งเม็ดตกแต่งมาด้วย ส่วนตัวเมนูนี้ไม่ค่อยชอบครับ ออกจางๆไปหน่อย รสชาติไม่เข้มข้นตามสูตรคนใต้ทานแบบปกติ ยอดมะพร้าวที่ใส่กรอบดีดูใหม่ครับ

7. *ปลากะพงผัดฉ่า (390 บาท) เสิร์ฟมาได้อลังการดีครับ คือเค้าจะทอดมาทั้งตัวปลา แล้วแกะเป็นชิ้นๆขนาดพอดีคำทานคู่กับข้าวสวยพร้อมกัน ทอดมาได้กรอบดี ทิ้งไว้สักพักก็ยังกรอบอยู่ ส่วนพวกเครื่องเคียงต่างๆสำหรับผัดฉ่าอย่างกระชายกับพริกไทยอ่อนก็มาแบบจัดเต็มดี เมนูนี้ผมว่าน่าจะใกล้เคียงรสชาติที่คนไทยส่วนใหญ่ชอบทานกันครับ เมนูนี้ผมว่าอร่อย

8. *น้ำพริกไข่เค็มกุ้งสับเครื่องเคียง (250 บาท) ตัวน้ำพริกโขลกบดมาได้เข้มข้นดีมาก ได้ความมันของไข่เค็มแต่ไม่ได้ความเค็มเด่นขึ้นมาและรสชาติเฉพาะตัวของเนื้อกุ้งสดที่ใส่ลงไปแบบเรียกว่าทั้งตัว ทานผสมกันลงตัวมากครับ ส่วนพวกผักเคียงน้ำพริกต่างๆดูสะอาดและสดใหม่มากๆครับ มีการประดิดประดอยตกแต่งแกะสลักเหมือนอาหารชาววัง เมนูนี้ผู้ใหญ่น่าจะชอบทานกันครับ เป็นอีกหนึ่งเมนูที่ผมชอบครับสำหรับมื้อนี้

--- เครื่องดื่ม ---
1. Tuk Tuk (555 บาท) Cocktail ที่มีส่วนประกอบหลักเป็น Thai Premium Rum ผสมกับน้ำมะตูม ตามที่มีตกแต่งมา ที่เด่นคือเสิร์ฟมาพร้อมรถตุ๊กตุ๊กจำลองแสดงความเป็นไทย เอากลับบ้านได้เป็นของฝาก ดื่มดูค่อนข้างแรงครับ หมดแก้วอาจมีอาการบ้างเล็กน้อย

2. Osha Refresher เป็น Mocktail ที่เป็น Signature ของร้าน มีส่วนประกอบของ Mixed Berry ดื่มแล้วสดชาติดี หวานบวกเปรี้ยว ได้วิตามินซีดี

## สรุปหลังจากที่ได้ Tasting เมนูที่ผมชอบมี 3 ตัว คือ ยำมะม่วงกุ้งฟู ปลากะพงผัดฉ่า และน้ำพริกไข่เค็มกุ้งสับ (ขึ้นอยู่กับความชอบส่วนตัวครับ)

------------------

/// คหสต. ในมุมมองคนไทยสำหรับร้านนี้ ///

ร้านนี้ส่วนตัวผมชอบตรงที่การนำเสนอเมนูอาหารไทยที่เราคุ้นเคยออกมาให้ดูแปลกใหม่ ไม่จำเจ ถ่ายรูปแชร์ขึ้นสวยครับ อีกจุดที่ผมชอบคือคุณภาพของวัตถุดิบที่ใช้ปรุงอาหารเรียกได้ว่าทุกเมนูที่ได้ลองใช้ของดีและสดครับ สำหรับเรื่องรสชาตินั้นความเป็นอาหารไทยสิ่งที่เป็นจุดเด่นคือรสชาติออกจัด เมนูหลายตัวที่ได้ลองยังไม่ถูกโฉลกผมมากเท่าไหร่ แต่ถือว่าปรุงได้ดีแล้ว ผมเข้าใจว่าเค้าพยายามทำแบบกลางๆครับเพราะลูกค้าที่มาทานส่วนนึงจะเป็นต่างชาติตามสถานที่ตั้งของร้านหรือลูกค้าที่คุ้นเคยชื่อร้านนี้จากอเมริกา ในแง่ของราคาเมื่อเทียบกับร้านสาขาหลักที่แรกแล้วถือว่าราคาเบาลงมาบ้าง โดยรวมถือว่ารับได้เลยนะครับสำหรับอาหารไทยที่เน้นคุณภาพวัตถุดิบของร้านนี้ บางทีไปตามห้างหรือแหล่งท่องเที่ยวราคาขายผมว่าไม่ต่างกันมากครับ ส่วนพวกเครื่องดื่มราคาค่อนข้างแรงครับเหมือนไปดื่มตามบาร์ที่เน้นขายเครื่องดื่มเยอะๆ


สรุปผมให้ 4 ดาวครับ

*SR = Sponsored Review ทางผมได้รับเชิญจากทางร้านและ Wongnai เพื่อเข้าร่วมกิจกรรม Tasting โดยไม่เสียค่าใช้จ่ายเรื่องอาหารและเครื่องดื่มใดๆ ดังนั้นโปรดพิจารณาและอ่านข้อมูลจากหลายแหล่งเพื่อประกอบการตัดสินใจก่อนมาใช้บริการที่ร้านนี้ครับ เพราะรูปอาหารและองค์ประกอบต่างๆในรีวิวนี้อาจไม่เหมือน 100% กับการใช้บริการ ณ วันเวลาอื่นๆ
